ฝากเงินที่ลาวดีไหม
มีคนมาชวนไปฝากเงินที่ สปป.ลาว เพราะเห็นว่าอัตราดอกเบี้ยเงินฝากที่ สปป.ลาวสูงกว่าอัตราดอกเบี้ยเงินฝากของไทยที่นับวันจะสาละวันเตี้ยลง โดยล่าสุดอัตราดอกเบี้ยออมทรัพย์ของไทยอยู่ที่ (ต่ำสุด-สูงสุด) 0.1-2.5% เงินฝากประจำ 3 เดือน อัตราดอกเบี้ยอยู่ที่ 0.5-2% เงินฝากประจำ 6-12 เดือน อัตราดอกเบี้ยอยู่ที่ 0.8-2.5%
3 มิ.ย. 2558

มีคนมาชวนไปฝากเงินที่ สปป.ลาว เพราะเห็นว่าอัตราดอกเบี้ยเงินฝากที่ สปป.ลาวสูงกว่าอัตราดอกเบี้ยเงินฝากของไทยที่นับวันจะสาละวันเตี้ยลง โดยล่าสุดอัตราดอกเบี้ยออมทรัพย์ของไทยอยู่ที่ (ต่ำสุด-สูงสุด) 0.1-2.5% เงินฝากประจำ 3 เดือน อัตราดอกเบี้ยอยู่ที่ 0.5-2% เงินฝากประจำ 6-12 เดือน อัตราดอกเบี้ยอยู่ที่ 0.8-2.5% 
ในขณะที่การฝากเงินธนาคารใน สปป.ลาว  เงินฝากออมทรัพย์ เงินกีบ ดอกเบี้ย 3.5% ต่อปี เงินบาทและเหรียญสหรัฐอัตราดอกเบี้ย 1% ต่อปี
เงินฝากประจำรายปี (12 เดือน) รับดอกเบี้ยรายเดือน ฝากเงินกีบ ดอกเบี้ย 9.5% เงินบาท ดอกเบี้ย 4% เงินเหรียญสหรัฐ 5%
เงินฝากประจำรายปีรับดอกเบี้ยรายปี เงินกีบ ดอกเบี้ย 11% เงินบาท ดอกเบี้ย 5%  และเงินเหรียญสหรัฐ ดอกเบี้ย 6.5% 
การจะนำเงินไปฝากที่ธนาคารของประเทศลาว ไม่ใช่มองเฉพาะประเด็นอัตราดอกเบี้ยที่สูงกว่าเท่านั้น ยังต้องศึกษาข้อมูลต่างๆ ก่อนตัดสินใจ 
6 เรื่องน่ารู้ก่อนตัดสินใจฝากเงินที่ลาว
1.เงินฝากขั้นต่ำ เงินฝากออมทรัพย์ 5 แสนกีบ หรือ 2,000 บาท หรือ 100 เหรียญสหรัฐ ถ้าเงินฝากประจำ ขั้นต่ำ 1 ล้านกีบ หรือ 4,000 บาท หรือ 200 เหรียญสหรัฐ ทั้งนี้ไม่มีกำหนดเงินฝากขั้นสูง
2.วิธีรับดอกเบี้ย ธนาคารจะโอนเข้าบัญชีให้ทุก 6 เดือน หรือหากเลือกรับดอกเบี้ยรายเดือนเมื่อครบเดือนเข้าบัญชีออมทรัพย์ที่ผูกไว้
3.สิ่งต้องระวัง ความเสี่ยงอัตราแลกเปลี่ยน และอัตราเงินเฟ้อลาวซึ่งสูงประมาณ 9-10%
4.หากธนาคารล้มละลายหรือปิดตัวลงต้องไปฟ้องร้องเองในฐานะเจ้าหนี้ธนาคาร ส่วนเงินฝากสกุลเงินกีบ รัฐบาลจะรับประกันเต็มจำนวน
5.รัฐบาลลาวยกเว้นภาษีเงินได้จากดอกเบี้ยเงินฝาก
6.คนไทยนำเงินสกุลบาทเข้า-ออกประเทศลาวได้ครั้งละไม่เกิน 5 แสนบาท หากนำออกมากกว่านั้นต้องสำแดงต่อเจ้าหน้าที่และรายงานต่อ ธปท. ส่วนกฎหมายลาวไม่ได้ห้ามหรือกำหนดจำนวนเงินสดเข้าออก
คำเตือน : การลงทุนมีความเสี่ยง ผู้ลงทุนโปรดหาข้อมูลและใช้วิจารณญาณให้รอบคอบก่อนลงทุน